謝張倅惠茶
作者：章甫
朝代：宋

paragraphs: 病軀倦甚不舉酒，便腹枵然尤愛茶。
淮鄉久住已成俗，客至亦復研芝麻。
稱重緗匳還入手，知公與我詩情厚。
靜無俗駕叩柴關，急遣僧房借茶臼。
易足堂中晝倍長，一杯涼餠補饑腸。
世間萬事不掛口，齒頰盡日留甘香。
青奴可憐姑少却，睡魔退舍詩魔作。
詩成吟罷來清風，秋意拂拂生梧桐。